Takashi Doscher Akan Menulis Filem Ghost of Tsushima
Perancangan filem Ghost of Tsushima mula menyepi sejak pengarah Johh Wick, Chad Stahelski dipilih untuk menerajui projek itu. Walau bagaimanapun, laporan terbaru menyatakan bahawa filem berdasarkan permainan video itu telah menemui penulisnya: Takashi Doscher. Menurut Deadline, pengarah filem Only (2019) itu telah dipilih untuk menulis lakon layar filem tersebut, dan turut menyatakan bahawa projek itu masih dalam peringkat awal pembangunan dan tidak mempunyai tarikh tayangan.  Doscher telah menulis dan mengarah beberapa filem termasuklah yang terbaru Only lakonan Leslie Odom Jr. Dia juga merupakan pengarah termuda yang menjual filem kepada ESPN iaitu filem dokumentarinya berjudul A Fighting Chance pada usia 22 tahun. Stahelski, Alex Young, dan Jason Spitz akan menerbitkan filem itu melalui 87Eleven Entertainment. Asad Qizilbash dan Carter Swan dari PlayStation Productions akan menjadi penerbit. Sucker Punch, pembangun di sebalik permainan video hit itu, akan menjadi penerbit eksekutif. Ghost of Tsushima merupakan satu lagi cara Sony mengangkat IP permainan videonya kepada medium lain. Antara permainan video mereka yang diadaptasi ke ciri aksi-langsung termasuklah siri akan datang, The Last of Us terbitan HBO, rancangan Peacock Twisted Metal, dan filem Uncharted yang dikeluarkan baru-baru ini.